16.6.2023
DA
Den Europæiske Unions Tidende
C 214/83 Onsdag den 18. januar 2023
3. minder om, at EU-handlingsplanen om menneskerettigheder og demokrati 2020-2024 bør anvendes som en køreplan for EU's prioriteter på menneskerettighedsområdet og derfor bør stå i centrum for alle EU's eksterne politikker; understreger, at det er vigtigt, at medlemsstaterne tager ejerskab over EU-handlingsplanen og rapporterer offentligt om deres indsats inden for rammerne heraf; opfordrer nationale og regionale parlamenter, nationale menneskerettigheds­ institutioner og civilsamfundsorganisationer til at samarbejde med myndigheder på medlemsstatsniveau om deres bidrag til gennemførelsen af EU's eksterne menneskerettighedspolitik; opfordrer til, at Parlamentet inddrages i Rådets fremtidige revision og ajourføring af alle EU's menneskerettighedsretningslinjer, og til, at der sikres større gennemsigtighed i gennemførelsen heraf;
4.
udtrykker sin dybe bekymring over de alvorlige trusler mod menneskerettighederne og demokratiet på verdensplan og bemærker, at antallet af demokratier fortsat er i tilbagegang, mens antallet af autoritære regimer er vokset, og næsten 75 % af verdens befolkning har oplevet en forringelse af menneskerettighedssituationen i deres land i det seneste år; understreger med bekymring de alvorlige krænkelser af menneskerettighederne og af den humanitære folkeret stadig flere steder i verden og den udbredte straffrihed for disse krænkelser;
5. beklager, at visse autoritære ledere, på trods af at der har været behov for at koncentrere sig om reaktionerne på truslerne fra klimaændringerne og genopretningen efter covid-19-pandemiens negative indvirkning gennem global solidaritet, ud over dårlig forvaltning af pandemien og de globale ressourcer har intensiveret deres undertrykkelse af den politiske opposition, systemkritikere, menneskerettighedsforkæmpere, civilsamfundsorganisationer, herunder lokalsam­ fundsstyrede og trosbaserede organisationer og uafhængige medier, samt har givet næring til og udvidet eksisterende interne og internationale konflikter og udløst nye konflikter med ødelæggende virkninger for menneskerettighederne; beklager de mange tilfælde, hvor autoritære ledere misbrugte pandemiens indvirkning til at retfærdiggøre en stramning af deres undertrykkende politikker;
6. understreger, at det er vigtigt, at EU og dets medlemsstater handler konsekvent i fællesskab, navnlig i multilaterale fora, for at løse globale udfordringer for menneskerettighederne og demokratiet og bevarer sammenhængen i dets interne og eksterne politikker; er af den opfattelse, at opretholdelsen af reglen om enstemmighed for visse af EU's udenrigspolitiske beslutninger, herunder sanktioner over for menneskerettighedsovertrædere, står i vejen for en nødvendig beslutsom indsats på grund af ændrede geopolitiske omstændigheder og derfor bør tages op til fornyet overvejelse;
7. opfordrer indtrængende EU og dets medlemsstater til at intensivere indsatsen i hele verden for at støtte demokrati og menneskerettigheder; opfordrer i den forbindelse EU og dets medlemsstater til både individuelt og i samarbejde med ligesindede internationale partnere at hindre uacceptable forsøg på at svække de demokratiske institutioner og universelle menneskerettigheder og indskrænke civilsamfundets råderum og rolle; bekræfter endnu en gang multilateralismens værdi som et instrument til at opfylde dette mål; understreger betydningen af at sætte bekymringer vedrørende demokrati og menneskerettigheder i centrum for EU's diplomatiske forbindelser med alle modparter, navnlig med de lande, der betragtes som strategiske partnere; understreger desuden vigtigheden af at sætte spørgsmål vedrørende menneskerettigheder i centrum for Europa-Parlamentets virksomhed, bl.a. ved at opgradere Underudvalget om Menneskerettigheder til et selvstændigt udvalg; noterer sig, at der den 26. august 2022 blev lanceret et pilotprojekt om oprettelse af et europæisk diplomatakademi;
8. gentager, at den ambitiøse forpligtelse og retorik i EU's eksterne menneskerettighedspolitik kræver, at det går foran med et godt eksempel for at undgå, at dets troværdighed undergraves, når det modsætter sig den globale demokratiske tilbagegang; opfordrer EU-institutionerne og -organerne, heriblandt Tjenesten for EU's Optræden Udadtil (EU-Udenrigs­ tjenesten), til at sikre, at EU's og medlemsstaternes menneskerettighedsforpligtelser gennemføres konsekvent i EU's fælles udenrigs- og sikkerhedspolitik; opfordrer dem i den henseende til at gøre brug af alle diplomatiske redskaber, både privat og offentligt, og både bilateralt og i multilaterale fora, til at rejse menneskerettighedsspørgsmål over for partnerlandene; gentager sin opfordring til EU om at være særlig opmærksom på at vurdere og forebygge eventuelle krænkelser i forbindelse med dets egne politikker og projekter og dets egen finansiering, herunder fra Den Europæiske Investeringsbank og Den Europæiske Bank for Genopbygning og Udvikling, i tredjelande og til at oprette en klagemekanisme for enkeltpersoner eller grupper, hvis rettigheder kan være blevet krænket af EU's aktiviteter i disse lande;
Angrebskrig mod Ukraine
9. fordømmer på det kraftigste Ruslands ulovlige, uberettigede og uprovokerede angrebskrig mod Ukraine og Belarus' involvering, der gør det muligt for Rusland at iværksætte dødbringende angreb på Ukraine fra dets territorium; udtrykker i den henseende sin dybe sorg over de menneskelige lidelser og fordømmer de alvorlige krænkelser af menneskerettig­ hederne og den humanitære folkeret begået af de russiske væbnede styrker og deres stedfortrædere i Ukraine;